بایبارس گۆجلنمه‌سیندن سوْنرا صلیبی‌لرله ساواشی دوام ائتدی و میلادی ۱۲۷۱-جی ایلده شامین طرطوس بؤلگه‌سینده یئرلشن قلعه‌لری و صافیتا بوْرجونو صلیبی‌لردن آلیب قلعة الحصن-ـا هجوم ائتدی. بایبارسین یاخینلاشماسییلا صلیبی‌لر قلعة الحصنون ایچینه سیغیندیلار. ابن شدّادین یازماسینا دایاناراق ایکی گۆن هجومون باشلاماسیندان سوْنرا قلعه‌نین بیرینجی دفاع خطّی موسلمانلار الینه دۆشدو. اوْن گۆن گئچندن سوْنرا قلعه‌ده گیزلنن شوالیه‌لره بیر یازی یئتیریلیر. طرابلسدا صلیبی شوالیه‌لرین باشچی‌سیندان اوْلان بۇ یازی اساسیندا شوالیه‌لره قلعه‌نی تسلیم ائتمک و دیری قالماق ایجازه‌سی وئریلمیشدی. بۇ اوْلایدان سوْنرا شوالیه‌لر قلعه‌نی بایبارسا تسلیم ائتدیلر. قلعه‌نین یئنی یییه‌لری اوْنو تعمیر ائدیب، قلعه‌ده یئرلشن کلیسانی مسجد ائتدیلر.